Gedagte vir die dag: ’n Beplande padArgieffoto (Foto: uniquedesign52, Pixabay) ’n Mens beplan sy koers, maar die Here bepaal sy bestemming. (Spreuke 16:9) Die lewe kan jou langs paaie lei wat jy nooit verwag het of op wou stap nie. Wanneer jy op ’n pad afgedwaal het wat nie deel van my wil vir jou is nie, sal jy agterkom dat jy voortdurend gefrustreerd is en sonder vrede leef. As Ek jou lei en rig, sal jy al jou hindernisse kan oorkom. Elke worsteling is ’n geleentheid om na My te draai sodat Ek jou na ’n plek in jou geloof kan bring waar jy ten volle kan begryp dat jou lewe volkome in my hande is. Ek wil altyd jou pad rig sodat jy die oorwinning sal behaal met elke tree wat jy in die geloof gee. Ek weet jy maak planne, maar Ek het groter planne vir jou – planne om vir jou hoop vir die toekoms te gee, planne om jou voorspoedig te maak. Ek wil nie hê jy moet die lewe op jou eie probeer uitpluis nie. Ek wil nie hê jy moet op jou eie insigte staatmaak nie, maar op My sodat Ek jou paaie kan bepaal en dit reguit kan maak. Ek wil hê jy moet My toelaat om jou tree vir tree te lei, My toelaat om te doen wat jy nie kan nie. Aanvaar die uitdagings wat kom, vertrou My volkome in en deur dit alles, en Ek sal sorg dat jy elke keer as oorwinnaar leef. Gee jou wil aan Myne oor; Myne is altyd beter.